SDP-ovac Dominik Etlinger prijavio je zagrebačkog gradonačelnika Milna Bandića DIP-u i GONG-u jer, kako tvrdi, vrši pritisak na zaposlenike gradske uprave i Holdinga.

Etlinger je u prijavi naveo kako je tajnik stranke Bandić Milan 365 zaposlenicima gradske uprave Grada Zagreba i Zagrebačkog holdinga slao službene mailove u kojem ih poziva na predstavljanje kandidature.

- Taj događaj održava se za vrijeme radnog vremena. Smatram da se na taj način vrši pritisak prema zaposlenicima gradske uprave i Zagrebačkog holdinga - napisao je Etlinger u prijavi.

Također je naveo i kako prema njegovoj informaciji, koju ne može dokazati, prostor Zagrebačkog velesajma nije zakupljen i da će ga Bandić koristiti bez naknade što je protuzakonito ako se to pokaže točno.

- Također, zaposlenici gradske uprave mi se javljaju te tvrde kako tijekom jutra u njihove urede ulaze ljudi koji nisu zaposlenici gradske uprave s listama za potpise podrške kandidaturi Milana Bandića, te od zaposlenika zahtijevaju da potpišu podršku, te im govore da moraju glasati za Milana Bandića - stoji u prijavi.

Etlinger je pozvao DIP i GONG da reagiraju i javno osude ovakvo ponašanje te da Milana Bandića upozore da se prestane služiti ovakvim nedopuštenim i za demokraciju sramotnim metodama.

>> Tko je jači – “vječni” Bandić ili neviđena “agresivnost” protukandidata i medija?

>> Bandić: Uvijek će netko biti protiv, ja već vidim kako će park izgledati, bit će to 'mići' Bundek